བླ་མེད་རྫོགས་པ་ཆེན་པོའི་ལུགས་ཀྱི་ལྟ་བ་ཐོག་བབས་དང་སྒོམ་པ་ཅར་ཕོག་སྤྱོད་པ་ཤུགས་འབྱུང་འབྲས་བུ་ཀློང་བརྡོལ་ཞེས་པའི་གོ་དོན་ཇི་ལྟར་འགྲེལ་དགོས་སམ་ཞེ་ན།བླ་ཆེན་དྲན་པ་ནམ་མཁས་མཛད་པའི་རྫོགས་པ་ཆེན་པོ་སྙན་རྒྱུད་རིན་པོ་ཆེ་ནམ་མཁའ་འཕྲུལ་གྱི་མཛོད་ཆེན་གྱི་རང་འགྲེལ་༣༣༢ལས།དང་པོ་ལྟ་བ་ཐོག་བབས་ནི།གཞི་ངོ་བོ་དོན་བདག་ཉིད་མཉམ་པ་ཆེན་པོའི་ཐིག་ལེ་ཉག་གཅིག་མི་འགྱུར་བའི་དབྱིངས་ནས།ཡེ་ཤེས་ཀྱི་སྣང་བ་ཐོག་བབས་སུ་ལྷང་གིས་ཤར་བ་ལ།བོན་ཉིད་འཁྲུལ་མེད་དུ་ཡེར་གྱིས་མཐོང་བ་དེ་ལྟ་བ་ཐོག་བབས་ཏེ།དེ་ཅིས་འདི་ལྟར་སྣང་བའི་ཤེས་པ་ད་ལྟ་བ་སལ་ལེ་སང་ངེ་ཝལ་ལེ་ཀྱུག་གེ་སྣང་བའི་རྒྱུ་རྐྱེན་མེད་པར་རང་ཤར་བས་ཐོག་བབས།འཕོ་འགྱུར་མེད་པར་རང་ཤར་བས་ན་ཐོག་བབས།དགག་སྒྲུབ་མེད་པར་རང་ཤར་བས་ན་ཐོག་བབས།རང་བྱུང་ཆེན་པོར་རང་ཤར་བས་ན་ཐོག་བབས་སོ།གཉིས་པ་སྒོམ་པ་ཅར་ཕོག་ནི།དེ་རང་གི་རྣམ་པར་རྟོག་པ་ལ་སྐྱེ་ས་མེད་པས་སྒོམ་པ་ཅར་ཕོགཅི་ཤར་དེ་ཉིད་རང་ཤར་བས་མ་རིག་པ་ལ་གབ་ས་མེད་པས་ཅར་ཕོགརིག་པ་རང་སྣང་བ་རྡོ་རུས་འཕྲད་པས་ཅར་ཕོགདེ་ཉིད་བཅོས་སུ་མེད་པས་ཅར་ཕོགད་ལོག་ན་བསྒོམ་རྒྱུ་མེད་པས་ཅར་ཕོག་གོགསུམ་པ་སྤྱོད་པ་ཤུགས་འབྱུང་ནི།གང་ཡང་ཆེད་དུ་མ་བཀག་པས་ཤུགས་འབྱུང་།ཅིར་ཡང་མ་བཀག་པས་སྤྱོད་པ་ཤུགས་འབྱུང་།ཅིར་ཡང་མི་བྱེད་པས་སྤྱོད་པ་ཤུགས་འབྱུང་།བྱས་དང་མི་འགལ་བས་སྤྱོད་པ་ཤུགས་འབྱུང་།ཅིར་སྤྱད་བོན་ཉིད་ཀྱི་རོལ་པ་ཤར་བས་སྤྱོད་པ་ཤུགས་འབྱུང་།སྤོང་སྡུད་ཞེན་གསུམ་མེད་པས་སྤྱོད་པ་ཤུགས་འབྱུང་།ཐམས་ཅད་བོན་ཉིད་ཀྱི་ཀློང་ལས་མི་མཐུན་པ་དང་།གཉིས་པོ་མེད་དེ།ཐམས་ཅད་ནས་ཐམས་ཅད་དུ་སྒོ་གསུམ་ལྷུག་པ་ལ་གཉེན་པོ་མེད་པས་ཕྱལ་བ་ཡན་པ་ཧར་བ་བློ་བདེ་བོ་ཆེན་པོར་གནས་སོ།བཞི་པ་འབྲས་བུ་ཀློང་བརྡོལ་ནི།དེ་ཡི་ཡོན་ཏན་སྣ་ཚོགས་སུ་མ་འགགས་པས།རང་འབྱུང་གི་རིག་པ་ད་ལྟར་གྱི་ཤེས་པ་འདི་ཅིར་ཡང་སྣང་ཅིང་ཡང་འཆར།ཅིར་ཡང་གསལ་བས་རང་རིག་ཀློང་བརྡོལ་གྱི་འབྲས་བུ་ཞེས་བྱའོ།བོན་སྐུ་ཀློང་བརྡོལ་བས་ནམ་མཁའ་དངོས།ལོངས་སྐུ་ཀློང་བརྡོལ་བས་ས་ཆུ་མེ་རླུང་འབྱུང་བ་ཆེན་པོ་བཞི།སྤྲུལ་སྐུ་ཀློང་བརྡོལ་བས་འགྲོ་དྲུག་སྐྱེ་བ་རྣམ་བཞིའི་སེམས་ཅན།ཡེ་ཤེས་ཀློང་བརྡོལ་བས་དུག་ལྔ།རིག་པ་ཀློང་བརྡོལ་བ་དེ་དག་ཐམས་ཅད་ཡིན་པས་གང་དུ་ཡང་མི་སྤང་བར་ལམ་དུ་བྱེད་པའོ།དེ་ཡང་མེ་ལོང་དགུ་འདུས་འོད་གསལ་གྱི་རྒྱུད་ལས།དགུང་ལ་ཐོག་བབས་གང་ལ་ཐོགས་ཆགས་མེད་པ་ལྟ་བུ་ལྟ་བའི་དོན།མཐོང་ནས་ཁྲི་གདུགས་ཤར་བས་སྨུན་སྨག་ཐོག་བབས་ཡལ་བ་ལྟ་བུ་སྒོམ་པའི་དོན།ཤྭ་ཆུ་ལུང་དུ་འབྲུག་པས་རྩི་ཤིང་ས་རྡོ་དབང་མེད་ལྷག་པར་ལྟ་བུ་སྤྱོད་པའི་དོན།ནོར་བུ་རིན་ཆེན་རྙེད་པས་དགོས་འདོད་ཕུན་སུམ་ཚོགས་པ་ལྟ་བུ་འབྲས་བུའི་དོན།ཉོན་མོངས་འབྱུང་བ་སྐུ་གསུམ་ཤར་བ་དབུལ་མོ་གཏེར་རྙེད་ལྟ་བུ་རྫོགས་ཆེན་དོན།ཞེས་གསུངས་པའི་ཕྱིར།